Document ID: 32012D0412

KOMISIJOS ĮGYVENDINIMO SPRENDIMAS
2012 m. liepos 19 d.
kuriuo keičiamas pagrindinių vietos savivaldos administracinių vienetų sąrašas, pateikiamas Tarybos direktyvos 94/80/EB, nustatančios išsamias priemones Sąjungos piliečiams, gyvenantiems valstybėje narėje ir nesantiems jos piliečiais, naudotis balsavimo teise ir būti kandidatais per vietos savivaldos rinkimus, priede
(2012/412/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo, ypač į jos 22 straipsnio 1 dalį,
atsižvelgdama į 1994 m. gruodžio 19 d. Tarybos direktyvą 94/80/EB, nustatančią išsamias priemones Sąjungos piliečiams, gyvenantiems valstybėje narėje ir nesantiems jos piliečiais, naudotis balsavimo teise ir būti kandidatais per vietos savivaldos rinkimus (1), ypač į jos 2 straipsnio 2 dalį,
kadangi:
(1)
Direktyvos 94/80/EB priede nurodyti pagrindiniai vietos savivaldos administraciniai vienetai, kurie lemia direktyvos taikymo sritį;
(2)
vadovaudamasi Direktyvos 94/80/EB 2 straipsnio 2 dalimi valstybė narė praneša Komisijai, jei kuris nors tos direktyvos priede nurodytas vietos savivaldos administracinis vienetas dėl jos nacionalinės teisės aktų keitimo yra pakeistas kitu vienetu arba jei dėl tokio pakeitimo kuris nors toks administracinis vienetas yra panaikintas ar sukurti kiti tokie vienetai. Todėl Komisija pritaiko tą priedą padarydama jame atitinkamus pakeitimus, atitinkamas dalis išbraukdama arba papildydama naujomis dalimis ir peržiūrėtas priedas skelbiamas Oficialiajame leidinyje;
(3)
Danija, Graikija, Airija, Latvija ir Lietuva pranešė Komisijai, kad pasikeitus jų nacionalinės teisės aktams buvo pakeisti jų pagrindiniai vietos savivaldos administraciniai vienetai. Apie šiuos teisės aktus oficialiai pranešta Komisijai;
(4)
Direktyvos 94/80/EB priedas turėtų būti atitinkamai iš dalies pakeistas,
PRIĖMĖ ŠĮ SPRENDIMĄ:
1 straipsnis
Direktyvos 94/80/EB priedas iš dalies keičiamas pagal šio sprendimo priedą.
2 straipsnis
Šis sprendimas įsigalioja pirmą dieną po jo paskelbimo Europos Sąjungos oficialiajame leidinyje.
Priimta Briuselyje 2012 m. liepos 19 d.

Labels: 10
0
18
11